REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/55-18

30. mart 2018. godine

B e o g r a d

Z A P I S N I K

28. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 29. MARTA 2018. GODINE

Sednica je počela u 11,35 časova.

 Sednici je predsedavao Marijan Rističević, predsednik Odbora.

Sednici su prisustvovali članovi Odbora: Tijana Davidovac, Radovan Jančić, Mladen Lukić, Arpad Fremond, Marjana Maraš, Milorad Mirčić i prof. dr Miladin Ševarlić kao i Marko Zeljug (zamenik Žarka Bogatinovića) i Dalibor Radičević (zamenik Milije Miletića), zamenici članova Odbora.

 Sednici nisu prisustvovali članovi Odbora: Jasmina Obradović, Veroljub Matić, Žarko Bogatinović, Milija Miletić, Ognjen Pantović, Miroslav Aleksić, Goran Ješić, Nada Lazić i Nenad Božić.

Sednici su prisustvovali predstavnici Ministarstva poljoprivrede, šumarstva i vodoprivrede: Željko Radošević, državni sekretar, Nenad Katanić, pomoćnik ministra, Žarko Radat, direktor Uprave za agrarna plaćanja, Slobodan Živanović, Sektor za ruralni razvoj, Nenad Terzić, rukovodilac grupe za stočarstvo i preradu stočarskih proizvoda.

Pre utvrđivanja dnevnog reda, njegovu dopunu predložio je prof. dr Miladin Ševarlić sa tačkom: Inicijativa za izmenu i dopunu Zakona o podsticajima u poljoprivredi i ruralnom razvoju.

Odbor je jednoglasno prihvatio predlog za dopunu dnevnog reda.

Odbor je jednoglasno usvojio sledeći

D n e v n i r e d

1. Stočarstvo – uticaj Pravilnika o izmenama Pravilnika o uslovima i načinu ostvarivanja prava na podsticaje u stočarstvu za kvalitetna priplodna grla („Službeni glasnik RS“, broj 20/18, a objavljen na sajtu Ministarstva 19. marta 2018. godine), na broj priplodnih grla i dalji razvoj stočarstva;
2. Inicijativa za izmenu i dopunu Zakona o podsticajima u poljoprivredi i ruralnom razvoju;
3. Razno.

Prva tačka dnevnog reda - Stočarstvo – uticaj Pravilnika o izmenama Pravilnika o uslovima i načinu ostvarivanja prava na podsticaje u stočarstvu za kvalitetna priplodna grla („Službeni glasnik RS“, broj 20/18, a objavljen na sajtu Ministarstva 19. marta 2018. godine), na broj priplodnih grla i dalji razvoj stočarstva;

U uvodnim napomenama, Marijan Rističević rekao je da su navedenim izmenama Pravilnika uvećani donji limiti da bi se ostvarilo pravo na podsticaje, sa dve na tri kvalitetne priplodne tovne krave ili bika, sa 10 na 30 kvalitetnih priplodnih ovaca i ovnova, sa tri na 10 kvalitetnih priplodnih koza ili jarčeva i sa tri na 10 kvalitetnih priplodnih krmača ili nerastova. Takođe, naglasio je da je preporuka Odbora bila da se donji limiti za podsticaje ne menjaju. Podsetio je i da su podsticaji kod nas sedam puta manji nego u okruženju, a da Zajednička poljoprivredna politika EU od 2013. godine podržava mala i mešovita poljoprivredna gazdinstva, a ne veleposednike. Po njegovim rečima, podsticaji su jako bitni, jer ne pomažu samo proizvođačima sirovina, već pomažu čitav lanac proizvodnje, uključujući i prerađivački sektor.

Željko Radošević rekao je da je Pravilnik izrađen uz konsultaciju sa strukom i da limiti postoje usled ograničenih budžetskih sredstava za podsticaje u poljoprivredi. On je izneo statističke podatke o povećanju broja umatičenih priplodnih grla na teritoriji centralne Srbije. Ovi podaci ukazuju na napredak stočnog fonda, do kog je dovela poljoprivredna politika koju sprovodi resorno ministarstvo. Takođe, poljoprivredna gazdinstva koja ne mogu da se kvalifikuju za IPARD fondove moći će da koriste sredstva iz nacionalnih fondova.

Nenad Katanić istakao je da Pravilnik obuhvata određenu populaciju životinja gde se rade mere selekcije, odnosno prati se kontrola produktivnosti, mlečnost, tovnost i na taj način grla se razvrstavaju u tzv. RB ili HB knjigu sa potpunim ili nepotpunim poreklom. Iz godine u godinu se povećava broj kvalitetnih priplodnih grla. Oko 70% direktnih plaćanja iz budžeta se odnosi na stočarstvo. Po njegovim rečima, bilo bi dobroda se ubuduće podsticaji plaćaju po grlu.

Žarko Radat apelovao je da se Upravi za agrarna plaćanja odobri veći broj zaposlenih za administrativnu obradu nacionalnih mera za podsticaje, jer postoji potreba za tim.

U diskusiji su učestvovali narodni poslanici: Marijan Rističević, Milorad Mirčić, prof. dr Miladin Ševarlić i Radovan Jančić.

Nakon rasprave o tački dnevnog reda, Odbor je većinom glasova (8 za, 1 uzdržan) doneo sledeći

 Z a k lj u č a k

Odbor preporučuje da se stavi van snage Pravilnik o izmenama Pravilnika o uslovima i načinu ostvarivanja prava na podsticaje u stočarstvu za kvalitetna priplodna grla („Službeni glasnik RS“, broj 20/18, od 16. marta, a objavljen na sajtu Ministarstva 19. marta 2018. godine).

Odbor smatra da se povećanje limita kod priplodnih grla mora planirati godinama unapred jer u suprotnom može izazvati veliki gubitak u broju kvalitetnih priplodnih grla. Sem toga, mogu se proizvesti ekonomske, socijalne i demografske posledice po stanovništvo koje se bavi stočarstvom.

Odbor preporučuje Vladi da se Upravi za agrarna plaćanja obezbede nedostajuća sredstva po pitanju kvalitetnih priplodnih grla iz budžetske rezerve.

Druga tačka dnevnog reda - Inicijativa za izmenu i dopunu Zakona o podsticajima u poljoprivredi i ruralnom razvoju;

Prof. drMiladin Ševarlić upoznao je prisutne sa inicijativom za izmenu i dopunu Zakona o podsticajima u poljoprivredi i ruralnom razvoju.

Odbor je većinom glasova (8 za, 1 uzdržan) doneo sledeći

 Z a k lj u č a k

 Da se inicijativa za izmenu i dopunu Zakona o podsticajima u poljoprivredi i ruralnom razvoju („Službeni glasnik RS“, broj 10/2013, 142/2014, 103/2015 i 101/2016), koju je podneo član Odbora prof. dr Miladin Ševarlić, dostavi Vladi i resornom Ministarstvu na razmatranje i eventualno postupanje.

Treća tačka dnevnog reda - Razno

 Pod tačkom razno, nije bio prijavljenih za raspravu.

Pošto drugih pitanja i predloga nije bilo, sednica je zaključena u 13,15 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević